Hütten (Neddersassen)

Hütten () is en lütten Oort in de Gemeen Sandbossel (Samtgemeen Sürsen) in’n Landkreis Rodenborg, Neddersassen. De Oort höört polietsch al von öllers bi Ochenhusen mit bi.

 Geografie 

Hütten liggt an’n Sürser Beek, good een Kilometer bevör de Beek von rechts in de Oost münnt.

De Naveröörd sünd Falje, Bockhorst un Deins in’n Noordoosten, Parnwinkel in’n Oosten, Sürsen un Granst in’n Süüdoosten, Rhaar un Glinst in’n Süüdwesten, Augustendorp in’n Westen un Ochenhusen, Stoppelheid, Gooshuus un Sandbossel in’n Noordwesten.

 Historie 

 Verwaltungsgeschicht 

In de Franzosentied von 1810 bet 1814 hett de Oort to de Mairie Bevern in’n Kanton Zeven höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to de Böörd Sürsen in dat Amt Zeven tohöört un is denn Deel von dat Amt Bremervöör worrn. Na 1885 weer dat in’n Kreis Bremervöör un na 1932 in’n ne’en, grötteren Kreis Bremervöör. 1977 is dat Deel von’n Landkreis Rodenborg worrn.

De Oort is an’n 1. März 1974 as Deel von de Gemeen Ochenhusen mit de Gemeenreform in Neddersassen an de Gemeen Sandbossel kamen.

 Inwahnertall 

 Religion 

Hütten is evangeelsch-luthersch präägt un höört to dat Kaspel von de Lamberti-Kark in Sürsen.

För de Kathoolschen is de St.-Michaelskark in Bremervöör tostännig, de siet 1. September 2010 to de Karkengemeen Hillig Geist in Stood tohöört.

 Weertschop un Infrastruktur 

 Verkehr 

Hütten liggt an de Kreisstraat 101, de in’n Süüdoosten över na Sürsen an de Bundsstraat 71 ran geiht un in’n Noorden över Ochenhusen na Sandbossel. Von Sandbossel geiht de K 101 över Mintenborg un Klenkendörp na Fohrendörp. Na Noorden geiht dor von de K 101 de K 148 af, de na Bremervöör föhrt. De K 148 löppt in’n Süüdwesten na Augustendorp un Glinst.

De nächste Autobahn is de Autobahn 1. De Opfohrt 48 Elsdörp liggt so 23 Kilometer in’n Süüdoosten von Hütten.

De nächste Bahnhoff is so bi 13 Kilometer wied weg in’n Noorden de Bahnhoff Bremervöör an de Bahnlien Bremerhoben–Buxthu. Fröher hett dat in de Neegd ok en Bahnhoff an de Bahnlien Bremervöör–Wasra geven. Dat weer de Bahnhoff Sürsen veer Kilometer in’n Süüdoosten. Dor hett dat von 1890 bet 1968 Personenverkehr geven.

 Footnoten 

Kategorie:Oort
Kategorie:Landkreis Rodenborg (Wümm)